सभ उदी बक्खी बिटर बिटर दिक्खा दे हे। बझोंदा हा जे उदे उप्पर पागलपन छाई गेदा ऐ। उदे मुंहां शब्द त्रुट्टी-भज्जियै निकला दे हे। ओह् आखा दा हा, "इसलै में सिर्फ इयै आखने आस्तै आयां जे जिन्नी जल्दी होई सकदा ऐ तुस इत्थुआं जाओ। पैहलें में सोचदा हा मेरे हुंदे सुंदे तुसें गी कोई किश नेईं आखग। पर हून मसूस हुन्दा ऐ में तुन्दी हिफाज़त नेईं करी सकदा। इनें गुमराह् होई चुके दे जागतें गी जेकर पता लग्गग जे में इत्थैं आए दा हा तां होई सकदा ऐ मिगी बी गोली मारी देन। इंसान गोलिएं कशा बी सस्ता होई गेदा ऐ। खुदा दा खौफ़ निकली गेआ ऐ सारें दे दिला बिच्चा। मेरा बी भरोसा खतम होई गेआ ऐ। में बी काफर होई गेआं एह् आखियै गुलाम रसूल रोन लेई पेआ। फी अपने अत्थरूं पूंझदे पूंझदे बोलेआ, "में सारी उमर पंज वक्त नमाज़ पढ़दा रेहा। पर अज्ज अपने गुआंढिएं दी हिफाज़त बी नेईं करी सकदा। भाभी मिगी माफ करी देआं। में बड़ा मजबूर होई गेआं। में जा करना। बस इयै आखन आया हा जे जिन्नी जल्दी होई सकै इत्थुआं निकली जाओ, अच्छा खुदा हाफिज़"